AlexejDobrolubov/national_council_slovak_2010 huggingface dataset:
15. schôdza NR SR - 5.deň - B. popoludní 1. záznam
Dátum: 2024-06-18
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

98. Ďakujem veľmi pekne za slovo, pán predsedajúci. Pán kolega Majerský, taktiež by som chcel možno oceniť váš kultivovaný vklad do tejto diskusie. I keď nie celkom dobre rozumiem, prečo zasievate zase v spoločnosti takú náladu toho, ako keby sme touto novelou chceli nejakým spôsobom brániť zhromažďovaniu a brať ľuďom ich ústavné práva, pretože je to absolútne scestné. Viete to dobre vy, vieme to aj my. Ja si osobne myslím, že nie je absolútne namieste ani porovnávať túto dobu a tento stav so stavom v roku ’89 a ’88, veď to nechcem spochybňovať. Ale, preboha, veď je 21. storočie, sme členmi Európskej únie a vy tu idete navodzovať nejaký dojem, že budeme rozohnávať na námestiach nejakých ľudí, ktorí sa modlia. No viete, trošku mi to také príde farizejské, že naozaj sa snažíte opäť do tej spoločnosti zasiať niečo, čím my chceme si ukradnúť tento štát, tento štát a podobne . A dali ste aj takú rečnícku otázku, že čo by sa, nedajbože, stalo, keby sa toto stalo nejakému opozičníkovi , nedajbože, pánovi Šimečkovi, nikdy mu toto neprajem. Do pol hodiny po tom, čo by sa toto stalo, by tuto kolegovia kričali, že Robert Fico, Tibor Gašpar alebo Peter Pellegrini majú krvavé ruky , a ešte v ten večer by boli na námestiach! My sme akí kultivovaní! Ja som to sám svojim kolegom vyčítal, že si myslím, že sme veľmi mierni po tom, čo sa stalo Robertovi Ficovi. Ale my sme preukázali tú vysokú politickú morálku, že sme nešpikovali tých ľudí a nechceli sme tu v podstate podporiť to, aby sa tí ľudia štvali proti sebe na námestiach. My sme prejavili naozaj vysokú sériu kultivovanosti. Kedy ste ju prejavili vy, keď sa stal ten incident v tej Teplárni alebo s Kuciakom? Vtedy ste tlmili vášne v spoločnosti, vtedy?! Kde ste boli vtedy? Nikde, neviem. Ale zase keď sa to stane predstaviteľovi vládnej koalície tejto, tak to máme byť my zase kultivovaní a my tí slušní?! Ďakujem. (Potlesk.)
15. schôdza NR SR - 3.deň - A. dopoludnia
Dátum: 2024-06-13
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

10. Druhýkrát dnes, pán predsedajúci, ale v pohode. Ďakujem veľmi pekne. Myslím si, že, myslím si, že slovenský národ a Slovenky a Slováci aj tým svojím prístupom po začiatku tej kríze na Ukrajine len potvrdili to, že to, čo po stáročia platí, že sme národ žičlivý, štedrý a doprajeme a vieme pomôcť druhému, keď je, keď je treba, naprieč krajmi. A neboli to len mimovládne organizácie, ale aj naozaj desiatky dobrovoľných hasičov, ktorí tam boli pripravení nezištne pomôcť. Nebudem rozprávať viacej. Dokážem pochopiť aj tie vaše výhrady, ktoré sú v tej, v tom pozmeňujúcom návrhu. Ja pevne verím, aj keď som mal tie diskusie, že tam bude možnosť a ten priestor práve na individuálne riešenia týchto záležitostí a chcel by som sa vám aj poďakovať za pragmatický prístup k tejto diskusii a celkovo, celkovo naozaj zrozumiteľnú komunikáciu k tomuto zákonu. Ďakujem.
5. schôdza NR SR - 1.deň - A. dopoludnia
Dátum: 2023-12-05
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

10. Pán Sulík, kam utekáte? Vy ste prehajdákali stoš.. 630-tisíc eur podľa najvyššieho kontrolného úradu a vy tu teraz rozprávate o šetrení v štátnom rozpočte našej vlády. Je to úplne absurdné. Ešte raz, 630-tisíc eur by mal po správnosti zaplatiť pán Sulík, asi by mal predať ranč v Austrálii a zaplatiť slovenským daňovým poplatníkom, lebo ich prehajdákal. Domrvil, čo sa dalo, a teraz sa tu vyhovára ako malý chlapec, dokonca hovorí, že to bol veľký úspech jeho EXPO v Dubaji. Papalášske výlety pre kamarátov, pre rôznych geissenovcov, pre Bittó Cigánikovú, pre dokonca vlastnú dcéru si urobil papalášsky výlet a spravil z nej odborníčku na energetické právo a potom ju akože náhodne stretol v lietadle, že: Ahoj, dcérenka, čo ty tu robíš? Takto to robil Sulík počas svojho vládnutia. A dneska hovorí o šetrení. On nakúpil alkohol za vyše 100-tisíc, to je pomaly jeden liter na účastníka Expa, to sa nedá vypiť. Ja by som sa pýtal, kde ten alkohol je? Áno, Sulík vypil bar. Ale to by bol opitý ešte dneska, keby ho vypil sám s pani Cigánikovou. Takže som presvedčený, že tu došlo k sprenevere, k trestnému činu a verím, že sa týmto bude zaoberať ešte aj orgány činné v trestnom konaní. V ubytovaní, tam prehajdákali 164-tisíc. A pán Sulík teraz povie, že chybička se vloudila, účtovná chybička, on to dáva na Fantozziho, Maléry pána účtovníka. On tu prehajdákal 630-tisíc a on sa hrá na Fantozziho. Veď to je úplne absurdné. Ja som presvedčený, že toto musí byť len prvý krok, táto schôdza. Áno, vyzveme pána Sulíka, aby zaplatil tieto obrovské peniaze, ale tu by mala v prvom rade konať NAKA. Ďakujem pekne. (Potlesk.)
Ustanovujúca schôdza 1.deň - A. dopoludnia
Dátum: 2023-10-25
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

32. Pán Matovič, vy ste zase celému Slovensku ukázali, že ste nielen psychicky narušený, ale aj ľudský absolútny úbožiak. Ale je naozaj vtipné, pokiaľ o podvodoch hovorí niekto, kto dokázal zneužiť na daňové podvody vlastnú mamičku. Vlastnú mamičku! Kto zneužíva na svoje kšefty vlastnú manželku. Ten skorumpovaný zlodej, ktorý, kvôli ktorému zomrelo na Slovensku 20-tisíc ľudí, kvôli vášmu celoplošnému testovaniu, kvôli vašim experimentom. Vy sa nehanbíte?! Vy hovoríte o senioroch? Už to hovorili predrečníci, vy, ktorí ste zobrali seniorom 13. dôchodok, aby ste mohli odpustiť bankám bankový odvod?! Vy hovoríte niečo o sociálnych opatreniach, ktorý ste tu rozpredali, rozkradli všetko, čo sa na Slovensku nehýbalo? Tie vaše očkovacie lotérie. To, ako ste zničili verejné financie. To, akým spôsobom ste nasľubovali ešte aj Rómom päťsto eur, čo je jasná volebná korupcia. A teraz tu vrieskate a vyplakávate, lebo ste prehrali voľby, lebo vás porazil Robert Fico. Lebo vás porazil Robert Fico. Prestaňte plakať, prestaňte kňučať, prestaňte skuvíňať a choďte sa hanbiť po kanáloch, lebo tam patríte!
9. schôdza NR SR - 4.deň - B. popoludní
Dátum: 2024-02-06
Poslanec: Bihariová, Irena (PS)
Druh vystúpenia: Vystúpenie s faktickou poznámkou

58. Ďakujem pekne za slovo. No ja sa pokúsim teda odpovedať na niektoré z tých otázok, ktoré smerovali k Progresívnemu Slovensku, ale budem ich teda vnímať ako keby smerovali priamo ku mne. Čiže kde som bola ja? No minimálne posledných desať rokov som to bola ja, kto prvý hlasno a nekompromisne, nekompromisne kritizoval buranizáciu a bulvarizáciu politiky, before it was cool. Neviem, kde ste vtedy boli vy, či ste točili svoje dezinformačné videjká, ale ja som v tom čase naozaj ostentatívne vystupovala proti rôznym formám pseudopolitických kabaretov a krivenia politickej súťaže. Vyslovovala som to ako mimovládka, absolútne nadstranícky a z pozície teda svojho odborného a vecného mandátu. Takisto som to bola ja, ktorá v čase, kedy prišlo k nie, povedzme to diplomaticky, zrovna zvládnutému vládnutiu, zvládnutiu manažmentu pandémie, kto tieto veci spolu s mojimi kolegami veľmi vecne kritizoval, ktorý upozorňoval na rôzne formy jatrenia právneho štátu, tuná pán poslanec Jarjabek je mi svedok, pretože moje kritické statusy namierené práve voči Igorovi Matovičovi čítal tu v pléne. Neviem, kde ste vtedy boli vy, ale pán Jarjabek to určite dosvedčí. Neviem takisto, kde ste boli vtedy, ak sme my v Progresívnom Slovensku pripravovali trestný podnet voči mnohým porušeniam ľudských práv počas riadenia pandémie. Tam sme, pán minister, boli. A vôbec teda, berte to ako rečnícke otázky, ja nečakám na toto odpoveď, mňa by predsa len viac zaujímalo, že, že kde ste boli vtedy, keď bol upálený Mário Goral? To bol ten mladý chlapec, ktorý bol zrolovaný do koberca, dobitý a podpálený. Kde, kde ste boli vtedy, keď bol o radiátor privazaný, priviazaný Sendrei a policajti ho ubili a on prosil, aby ho zabili, no oni hovorili, že škoda guľky na Cigána? Kde ste boli vtedy, keď bola usmrtená pani Balážová a jej rodina a jej štyri deti museli utekať... (Prerušenie vystúpenia časomerom. Potlesk.) -----------------------------------------
6. schôdza NR SR - 23.deň - B. popoludní
Dátum: 2024-01-25
Poslanec: Bihariová, Irena (PS)
Druh vystúpenia: Vystúpenie s faktickou poznámkou

154. Ďakujem. Ja som sa chcela len poďakovať za postrehy. Máte vlastne obidve pravdu v tom, že, že ma to naozaj baví. A teraz nie baví ma viesť spor (povedané so smiechom), preboha. Ja v tom som asi tiež naivná, že ja si stále myslím, ja keď chodím do tej fajčiarne a sa tam s niekým zakecám, tak ja naozaj presviedčam, ja naozaj vysvetľujem, ja naozaj verím tomu, že veď sú to normálni rozumní ľudia, hej, že to sa snáď dá s nimi normálne dohodnúť a povedať si, že ako sa to dá robiť lepšie. A ja prvá vždy kričím, že tak to spravme spolu. Dobre, tak ak vieme nájsť v niečom nejaký kompromis, ústupok a naozaj pochopíte, že nemôžeme obetovať krajinu pre pár ľudí, tak ja prvá pôjdem sa zodrať z kože a budem tomu pomáhať, lebo na to som tu. Nie na to, aby som si robila videjká z toho pultíku na sociálne siete, ale preto, aby sme tu niečo vytvorili. A ak to bude znamenať, že mám spolupracovať so SMER-om, HLAS-om, ja som to vždy hovorila, na to som tu. Lebo mne ide o ľudí a mne ide o tú nástojčivú spravodlivosť. Ďakujem.
6. schôdza NR SR - 22.deň - B. popoludní
Dátum: 2024-01-24
Poslanec: Bihariová, Irena (PS)
Druh vystúpenia: Vystúpenie s faktickou poznámkou

453. Ďakujem pekne. Ja som rada, teda že si vystúpil, Martin, lebo chvíľku pred tým sa mi zdalo, že, že upadneme do trošku dadaistického žánru (povedané so smiechom), a som teda rada, že si tomu dôvtipom tebe vlastným zase vrátil vecnú, vecnú úroveň. Napriek tomu teda, že ja sa zásadne vždy vyjadrujem z tohto miesta iba teda argumentami v intenciách práva a legislatívy, tak si dovolím teda tentokrát byť trochu osobná aj ja. Veľakrát tu zaznieva, a koniec-koncov teda aj, aj poslanec Dubéci to naznačil, taká tá polemika, že čo môže byť motiváciou predkladania takéhoto zákona a koho to je motivácia hlavná a tak ďalej, prepáčte, ja si osobne nemyslím, že, že v tom je pomsta, dokonca si nemyslím, že je to nejaká naozaj že urputná snaha zachraňovať vlastných ľudí, lebo to je také typické, viete, pretež... také tie typické talianske mafiánske klany, kde to takto funguje, taká tá lojalita. Ja si skôr myslím, že to môže byť úplne, úplne praobyčajná ľudská, ľudský pocit skrivodlivosti, že, že proste prišlo k nejakým nespravodlivo použitému... použitie, použitiu Trestného zákona proti teda dotknutým osobám, a akokoľvek ľudsky by som to dokázala pochopiť, dokonca akokoľvek by som na túto chvíľu pristala na to, že sa to fakt takto stalo, tak ja si myslím, že ani v takom prípade nemáte právo, aby ste si vzali za rukojemníka celú krajinu, pretože možno si to teraz neuvedomujete, ale tou zmenou budú trpieť mnohí ľudia, ktorí nemajú to šťastie ako vy, lebo nemajú ten megafón, nemajú tú mediálnu pozornosť, o ich krivde sa nikdy nikto nedozvie, budú ich tisíce. A ak je teda niečo skrivodlivosť, keď už teda ma zacitoval kolega Dubéci, tak toto je tá skrivodlivosť, že kvôli tej vašej, kvôli tomu vášmu hnevu, akokoľvek by bol hoci spravodlivý, proste budú trpieť ostatní... (Prerušenie vystúpenia časomerom.)
6. schôdza NR SR - 22.deň - B. popoludní
Dátum: 2024-01-24
Poslanec: Bihariová, Irena (PS)
Druh vystúpenia: Vystúpenie s faktickou poznámkou

329. Ďakujem srdečne. Pán poslanec, tak ako sme toto už niekoľkokrát v rôznych kontextoch počuli, zmienili ste teda dôsledky toho, čo môže privodiť táto novela v praxi, zvlášť teda v kontexte toho, ako veľmi rozdielne budú od toho, čím sa zdôvodňuje nevyhnutnosť jej prijatia v skrátenom legislatívnom konaní. Jeden dôvod sa tak trochu opomína, aspoň mne osobne sa teda zdá, že mu nebola dostatočne venovaná pozornosť, ten, ktorý je uvedený v dôvodovej správe, a to je, že prispeje k zjednoteniu trestnej politiky. Ak čokoľvek, teda kde je spôsobilá táto reforma privodiť v praxi, tak zjednotenie trestnej politiky je tá posledná vec na svete, ktorú od nej môžeme očakávať. Ja neviem, či si možno pán poslanec Gašpar pamätá, keďže sme, neviem, možno sme boli spolu v MISO... Však? A tam bývala taká hantírka, to bola taká odborná skupina, ktorá sa stretávala kvôli extrémizmu, a teda nejaká časť z nás sme hovorili o tzv. okresnom trestnom práve, hej. To znamenalo, že čo, čo vlastne okres, to policajt, to má vlastný výklad, aby som to konkrétnosťami ilustrovala. Možno si pamätáte na veľmi nešťastný výrok bývalého teda kolegu mnohých poslancov, ktorí tu nezasadajú prvýkrát, Mazureka, ktorý hovoril o rozprávkach, že sa teda holokaust nestal a ide o nejaké mydlá zo Židov a neviem čo a nechcem to tu ani replikovať. Mne prokurátor proste povedal, že to nebude stíhať, pretože toto je vec občianskej spoločnosti, nie je si istý, či by to vôbec akože malo byť posudzované v trestnom práve, no skrátka zhostil sa úlohy vykladača zákona miesto toho, aby ho aplikoval. A toto presne nás čaká, čo okres, to vlastný výklad, to vlastný postup, určite nie zjednotenie trestnej politiky.
6. schôdza NR SR - 22.deň - B. popoludní
Dátum: 2024-01-24
Poslanec: Bihariová, Irena (PS)
Druh vystúpenia: Vystúpenie s faktickou poznámkou

194. Ďakujem za slovo. Teda oceňujem zmienku pána poslanca Gröhlinga, kde, ktorou sa dotkol alebo nadhodil takú rečnícku otázku ohľadom... dopadoch na právno-aplikačnú prax. Nuž ja si viem predstaviť, aké to bude mať dopady, pretože ja som drtivú väčšinu svojho profesného života bojovala s neduhmi právno-aplikačnej praxe práve vtedy, keď mali agendu dnes v gescii špecializovaných teda justičných orgánov, keď ju mali miestne príslušné OČTK a súdy, pretože tam na dennom, proste na dennej, dennej rutine ako na bežiacom páse prichádzalo k porušovaniu ľudských práv, a či už to bolo z objektívnych zlyhaní, subjektívnych zlyhaní, dajme teraz bokom, podstatné je, že o poškodení a ujme týchto ľudí, o poškodení ich práv proste nevieme, pretože nemali možno taký amplión, alebo nechcem povedať zrovna slovo šťastie, ako tí, o ktorých sa dozvedáme z teda tých tzv. tridsiatich nálezov Ústavného súdu, ktoré majú konštatovať porušovanie ľudských práv. Tým tých 30 uznesení a tých, koho sa týkajú, nechcem nijakým spôsobom bagatelizovať, aj keby išlo o jediné rozhodnutie tohto typu, ja si myslím, že každému má byť napravená krivda a mať právo na... má právo na to, aby sa dočkal nejakého spravodlivého zadosťučinenia, a máme ako spoločnosť robiť všetko preto, aby sa takéto veci nedali, a ja si dokonca myslím, že naozaj sa v mnohých veciach sem-tam akože právo trošku tak akože utrhlo, a tiež mám mnoho, mnoho výhrad v niektorým proste, kriveniu interpretácie pri niektorých inštitútoch a tak ďalej, ale tu nie je dôvod, aby sme my kvôli tomu teraz akože sa správali ako Orkovia vo Warcrafte a zruinovali celý systém trestného práva, proste kvôli pochybeniam v jednotlivostiach. A to teda znovu pripomínam, že nominálne ich bolo viac pochybených na krajoch.
6. schôdza NR SR - 22.deň - B. popoludní
Dátum: 2024-01-24
Poslanec: Bihariová, Irena (PS)
Druh vystúpenia: Vystúpenie s faktickou poznámkou

112. Ďakujem za slovo, pán predsedajúci. Ďakujem aj vám, pán poslanec, za vaše vystúpenie. Mňa ste teda oslovili tou časťou, kde ste spomínali, ako sa celá tá diskusia o SLK a vôbec dôvodnosti prijatia tejto reformy nesie na vlne mnohých konšpirácií a dezinformácií, a zaujalo ma to nie preto, že táto oblasť je mojou profesnou agendou, ale zhodou náhod pretože práve dnes som sa presne týmto zaoberala, že som si na jednu kôpku dala to, čo všetko odznelo v argumentácii ohľadom dôvodnosti SLK aj samotného prijatia teda navrhovaných zmien, a na druhú kôpku dáta a analýzy a čísla, a proste naozaj, naozaj verifikovateľné zdroje, ktoré ich vyvracajú. A úprimne ma mrzí, že to musím skonštatovať, lebo ani ja som si nemyslela, že, že niektoré tie výroky budú tak hrubo zavážajú... za... tak hrubo zavádzajúce, že, že naozaj my tu dnes vedieme debatu na úrovni že hoaxov a vyvracania dezinformácií, a do istej miery tá debata potom naozaj stráca akýkoľvek zmysel pre kohokoľvek z nás. Dovoľte mi však teda zacitovať, skôr než tie komplexné výsledky svojej práce zverejním, jeden, jednu pikošku, ktorá, ktorá možno, ak, ak teda nič iné, tak sa stiahne z obehu tých, tých recyklovaných argumentov. Citujem: „V rámci príslušných prokuratúr v Nemecku existujú osobitné oddelenia, ktoré majú na starosti ekonomické trestné činy. Pri určitých trestných činoch môže byť príslušnosť prenesená z obvodnej prokuratúry na tzv. špecializovanú prokuratúru.“ Niekoľko nemeckých štátnych útvarov... štá... „Niekoľko nemeckých štátov má v súčasnosti úrady prokuratúry zamerané na konkrétne trestné činy pre ekonomické trestné činy, pričom Severné Porýnie-Vestfálsko je prvým štátom, ktorý takýto úrad zriadil.“ Toľko v neexistujúcej špeciálnej prokuratúre v Nemecku. Nie je to teda žiaden môj výplod, je to z International Comparaty Legal Guides, ktorá je najväčšia platforma združujúca vlastne odbor... (Prerušenie vystúpenia časomerom.)
6. schôdza NR SR - 21.deň - B. popoludní
Dátum: 2024-01-23
Poslanec: Bihariová, Irena (PS)
Druh vystúpenia: Vystúpenie s faktickou poznámkou

257. Ďakujem za slovo. No, ja sa úprimne teším, že sa pani poslankyni Kolíkovej podarilo skoncentrovať mnoho z tých naozaj právnych anomálií, a ja by som teda možno doplnila ešte také dve zaujímavé. Totižto pokiaľ ide o ukladanie pokút za ekonomicko-hospodársku trestnú činnosť, resp. tie trestné činy z týchto hláv, tak v prípade, ak ide o trestné činy, pri ktorých bola spôsobená menšia škoda, povedzme pri krádežiach alebo, ja neviem, niekto vykradol pivnicu a kočikáreň a neviem čo, tak tieto osoby v zásade nebudú spôsobilé uhradiť pokutu, pretože zámožní ľudia, samozrejme, nechodia vykrádať, ja neviem, nechodia kradnúť bicykle, áno? Tak u nich nebude tento trest vymožiteľný. A ak pôjde o páchateľov, ktorí konajú rozsiahlu ekonomickú trestnú činnosť, tak my nevieme vlastne vylúčiť, že či tá pokuta, ktorou nám uhrádzajú odhalený skutok, nepochádza z inej trestnej činnosti, ktorá ešte nie je odhalená. Čiže my sme vytvorili úžasnú, efektívnu, dokonalú schému pre legalizáciu príjmu z trestnej činnosti, že to je nevídané, hej? A tá druhá anomália. Totižto k tomu náv... v tom návrhu je pridaná nová poľahčujúca okolnosť pre páchateľa, a síce že ak sa vedie trestné stíhanie alebo vyšetrovanie toho skutku neprimerane dlho, pozor, skutku, nie osoby, tak oso... tak ten teda, ktorý je aktuálne z toho skutku obvinený, môže toto namietať, že to je vlastne dôvod na poľahčujúcu okolnosť. Takže predstavte si, že vy máte ako vyšetrovateľ alebo prokurátor rozsiahly prípad, ktorý musíte dlhodobo rozrábať, konečne sa dopracujete k osobe, voči ktorej môžte vzniesť obvinenie, a ona prvé, čo spraví, že jej to poslúži ako poľahčujúca okolnosť len preto, lebo sa viedlo dlhodobo vyšetrovanie, ale ona bola len krátko obvinená.
6. schôdza NR SR - 21.deň - B. popoludní
Dátum: 2024-01-23
Poslanec: Bihariová, Irena (PS)
Druh vystúpenia: Vystúpenie s faktickou poznámkou

231. Ďakujem za slovo. Ja by som k tej mozaike vzťahov medzi Slovenskom a Európskou úniou doplnila ešte príbeh z nedávnej minulosti, ktorý takisto ilustruje alebo naznačuje, kto teda v skutočnosti robí ten negatívny obraz o Slovensku pred jej inštitúciami. A pripomeniem nedávny status, v ktorom sa do tejto debaty istým spôsobom zapo... zapojil aj generálny prokurátor pán Žilinka, a to s výhradou alebo kritikou voči pani Kövesi a odporoval jej alebo rozporoval jej obavu, že ak bude prijatá táto novela, tak môže byť oslabené stíhanie aj vyšetrovanie trestných činov, ktoré sú spojené s teda spreneverou alebo akýmkoľvek machinovaním európskych zdrojov. Teda argumentuje jej, že tieto obavy sú plané, lebo veď šiesti delegovaní európski prokurátori u nás vzniesli len päť obvinení. A na to ona, prosím pekne, musela reagovať, ja vám z toho zacitujem: "Generálny prokurátor Maroš Žilinka dnes vystúpil s verejnou pripomienkou, v ktorej sa pokúsil bagatelizovať moje obavy z nedávnych legislatívnych úprav...," tuto vlastne popisuje to, čo som teraz povedala. Vždy som bola za otvorený inštitucionálny dialóg, ale teda rozhodne som si ho nikdy nepredstavovala, že ho budem viesť formou sociálnych sietí, že to je taká hanba, že neviem, či to niekedy dosiahnu a dokážu kvantá európskych poslancov, keby sme ich na to naozaj k takýmto, k takýmto činom poslali. A zároveň teda musí edukovať nášho generálneho prokurátora o tom, že kriminalita, ktorá patrí do gescie týchto delegovaných európskych prokurátorov, je nadnárodná, hej? Čiže v jednej chvíli sa to môže vyšetrovať na území Slovenska, v jednej chvíli sa to konanie začne niekde inde, ale vždy, ak je niektorá krajina slabým článkom, ohrozí ten proces vyšetrovania ako celok, hej? Čiže je úplne... (Prerušenie vystúpenia časomerom.)
6. schôdza NR SR - 21.deň - B. popoludní
Dátum: 2024-01-23
Poslanec: Bihariová, Irena (PS)
Druh vystúpenia: Vystúpenie s faktickou poznámkou

94. Ďakujem pekne za slovo, pán predsedajúci. Mne sa páčilo, Oskar, ako si začal v tej svojej úvodnej časti hovoriť o tých rôznych zavádzaniach, ktorými sa predkladatelia snažia zdôvodniť SLK. A ja by som na to nadviazala ďalším zavádzaním, ktorým teda zdôvodňujú, prečo je nutné zrušiť ÚŠP, a hovoria o tzv. systémovej zaujatosti. Ak som pred chvíľkou hovorila o právne neurčitých pojmoch, tak systémová zaujatosť nie je pojmom z tejto kategórie, je to blud. Je to niečo, čo nemá obsah, čo sa nedá kalibrovať, čo sa nedá škálovať a čo si vymysleli predkladatelia. Alebo teda ak sa mýlim, existuje nejaký úrad, ktorý vydáva takéto rozhodnutia uznesenia o systémovej zaujatosti? Bolo to vydané v nejakom zákonom upravenom konaní v správnom, s právnym poriadkom, s riadiacim sa alebo kto rozhoduje o systémovej zaujatosti? Lebo ak nikto, tak ja teda od zajtra môžem vyhlásiť, že, ja neviem, úrad vlády je systémovo zaujatý a poďme ho zrušiť. To v ktorej krajine takto existuje, že si niekto môže hovoriť o nejakej inštitúcii, že je systémovo zaujatá, a to nás oprávňuje ju zrušiť? To v Palerme sa robí alebo...? Lebo v právnom štáte určite nie. Ďakujem. (Potlesk.)
6. schôdza NR SR - 21.deň - B. popoludní
Dátum: 2024-01-23
Poslanec: Bihariová, Irena (PS)
Druh vystúpenia: Vystúpenie s faktickou poznámkou

53. Ďakujem pekne za slovo. Ja som rada, že tu odznel ten, taký možno na prvý pohľad niekomu znejúci akademický úvod, kde sa spomínala aj čistota právnej normy, pretože ona veľmi úzko súvisí s tým, čo na konci dňa je jeden z atribútov právneho štátu. Totiž čistota právnej normy spôsobuje akúsi predvídateľnosť pre adresátov práva a bez tej by sme nemohli hovoriť o právnej istote a bez právnej istoty o právnom štáte. Prečo to spomínam? Pretože celá tá predkladaná novela obsahuje toľko zvláštnych formulácií, ktoré idú v rozpore s predvídateľnosťou práva, s právnou istotou, a tým pádom aj s právnym štátom. Napríklad pri ustanovení, kde sú okolnosti vylučujúce protiprávnosť konania, je formulka, ktorá nevedno, čo znamená, počkajte, ja ju tu aj niekde zacitujem, "morálne cnostný cieľ". Neviem, či tu budeme mať nejaké komisie na to, ktoré to budú zhodnocovať, alebo čo to ako bude. Rovnako ďalšie ako mnohé právne neurčité pojmy, napríklad "tam, kde stačí uloženie sankcie postihujúcej páchateľa menej citeľne, nesmie byť páchateľovi uložená sankcia, ktorá ho postihne citeľnejšie". Ja neviem, čo je citeľne a citeľnejšie, ale napríklad keď sa o tom sporím s predstaviteľmi koalície v kuloároch, tak mi hovoria, že ten peňažný trest viacej zabolí, a preto ho ukladajú. No ale potom to je v rozpore s tým, čo navrhujú. Lebo majú ukladať ten čo najprv menej citeľne, teda ten má mať prednosť, tak preto má asi mať trest odňatia slobody, hej, a teda namiesto toho, ktorý postihuje viac citeľnejšie. Naozaj bavíme sa až v absurdných, absurdnej hantírke, ktorému nikto nemá šancu rozumieť. A opakujem, v trestnom práve je to neprípustné, aby bol presiaty mnohými právne neurčitými pojmami. Nehovoriac, že je tam veľký priestor pre tzv. právnu úvahu. Ono je to v poriadku v trestnom procese, áno, súdne voľné hodnotenie dôkazov a tak ďalej, ale tu sme v trestnom práve v hmotno-trestnom zákone, kde tak isto veľký priestor pre úvahu sudcu, kde nevieme, ako ju predvídať a znovu ne... (Prerušenie vystúpenia časomerom.)